Sorsapuistossa iso muumien taikatalvi-tapahtuma – Herättää myös kansainvälistä kiinnostusta!

TAPAHTUMA Sorsapuisto muuttuu lauantaina satumaiseksi talvimaailmaksi.

Sorsalammen jäällä voi luistella lauantaina, lupaavat Visit Tampereen avustava tuottaja Matilda Salminen ja tapahtumapalveluiden johtaja Saara Saarteinen. Marjo Rämö Katso isompi kuva

Katso isompi kuva

Marjo Rämö

Harjakone pörrää Sorsalammen päällä, ja jäällä näkyy tuoreita jäädytyksen jälkiä. Tampere-talon eteen on kohonnut valtava lumikasa, josta näkee jo, että siitä on tulossa jäämäki.

Sorsapuistossa valmistaudutaan parhaillaan lauantain isoon tapahtumaan, Muumimuseon taikatalveen. Tapahtumassa pääsee luistelemaan Sorsalammen jäälle, laskemaan jäämäestä, pyörimään karusellissa, piipahtamaan laavussa sekä tervehtimään Muumipeikkoa ja Niiskuneitiä.

Tapahtuma herättää myös kansainvälistä huomiota.

– Paikalle on tulossa toimittajia Venäjältä ja Isosta-Britanniasta, Visit Tampereen tapahtumapalveluiden johtaja Saara Saarteinen kertoo.

Taikatalvessa on myös muuta ohjelmaa. Kun ilta alkaa hämärtyä, Sorsapuistoon syttyy satumainen valaistus, jonka tunnelmassa voi kuunnella Tampere Filharmonian salonkiorkesterin soittoa. Orkesteri aloittaa soiton kello 18.45 ja soittaa tunnin.

– Orkesteri soittaa puistolämpiössä eli soittajat voi nähdä pihalta. Musiikki kuuluu kaiuttimista, Saarteinen kertoo.

Paikalla on myös puhujia, jotka kertovat muumeista. Kira Schroeder valottaa, miten muumeista tuli kansainvälinen ilmiö. Tutkija, filosofian tohtori Sirke Happonen kertoo Tove Janssonista ja museolehtori Minna Honkasalo Muumimuseon synnystä ja Tove Janssonin taiteesta.

– Kaikki esitykset kuullaan myös englanniksi, Saarteinen lisää.

Tapahtumassa kuullaan myös Heikki Mäenpäätä soittamassa huuliharppua. Mäenpää on monille tuttu muumimusiikin säveltäjä ja esittäjä.

Sorsapuistossa esitetään lisäksi muumianimaatioita screeniltä, ja Tampere-talossa on Rullan askartelupiste. Diandraa kuullaan kello 15. Musiikin lisäksi Dianda pitää satutuokioita.

Tapahtuman järjestää Visit Tampere. Yhteistyökumppaneina ovat Muumimuseo ja Tampere-talo.

Sorsalammen jäälle pääsee niin omilla kuin vuokraluistimilla. Tapahtumassa vuokrataan sekä tavallisia että retkiluistimia. Jäällä voivat luistella myös vaikeasti vammaiset lapset, sillä Kehitysvammaisten Tukiliitto ry tuo paikalle luistelukelkkoja.

– Toivottavasti tieto tavoittaa mahdollisimman monen vaikeasti vammaisen lapsen, Visit Tampereen avustava tuottaja Matilda Salminen toivoo.

Muumimuseon taikatalvi Tapahtuma järjestetään lauantaina 3. maaliskuuta kello 14–21 Sorsapuistossa. Ulkoilmatapahtuma on kaikille avoin ja maksuton. Muumimuseo on tapahtumapäivänä avoinna tavallista pitempään eli kello 21 asti. Museoon on normaali pääsymaksu. Tampere-talon ravintola Tuhto on avoinna kello 12–21.30, ja Tuhton talvikahvila palvelee tapahtuma-alueella klo 14–21. Tarkempi ohjelma löytyy Facebookista nimellä Muumimuseon taikatalvi.